DECRETO 184/2005, do 16 de xuño, polo que se declara a urxente ocupación, para os efectos de expropiación forzosa, polo Concello de Salvaterra de Miño, dos bens e dereitos necesarios para a realización das obras do proxecto de pasarela illa da Fillaboa.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 30/06/2005

O Concello de Salvaterra de Miño, en sesión celebrada o día trinta de marzo de dous mil cinco, aprobou o proxecto de pasarela illa da Fillaboa e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Xustiza, Interior e Administración Local e, solicitados informes á Dirección Xeral de Urbanismo da Consellería de Política Territorial, Obras Públicas
e Vivenda, e á Consellería de Medio Ambiente estos foron emitidos favorablemente, facendo mención neste último á adopción dunha serie de condicións para a realización do citado proxecto.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o Concello, as enchentes repentinas do río, polas verteduras de auga dos embalses do río, poden ocasionar a envorcadura de embarcacións, coa posible perda de vidas humanas, debido ao acceso á illa en barco, especialmente de nenos e anciáns. A realización do proxecto facilitaría a rápida evacuación en caso de enfermidade ou accidente dos visitantes, para o seu posterior traslado. Así mesmo, poderíase retirar o lixo e residuos, acadando con esta obra a posibilidade de realizar a limpeza a diario, evitando perigos de contaminación. Tamén con esta actuación se posibilitaría a vixilancia por parte do persoal encargado de evitar que se causen danos irreversibles na fauna e flora, e conseguir unha entrada controlada na illa, evitando os danos ecolóxicos que se producen a diario.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día dezaseis de xuño de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Salvaterra de Miño para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de pasarela illa da Fillaboa, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, dezaseis de xuño de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local